
DĖL PIRKIMO SĄLYGŲ PAAIŠKINIMO / PATIKSLINIMO
Pranešame, kad gauti klausimai „Mobilūs avarinio maitinimo dyzeliniai elektros generatoriai“ pirkime (toliau – Pirkimas), į kuriuos pateikiami atsakymai:

1. Klausimas: 
Ar generatorių varikliai turėtų atitikti V pakopos (Stage V) išmetamųjų teršalų standartą?

Atsakymas: 
Atsakydami į pateiktą prašymą patikslinti generatoriaus variklio tipo reikalavimą, informuojame, kad techninė specifikacija nekeičiama.
Techninėje specifikacijoje nėra nustatytas konkretus dyzelinio variklio emisijų standartas „Stage V“, tačiau Tiekėjas privalo užtikrinti, kad siūlomas generatorius atitiktų visus taikomus teisės aktų reikalavimus, įskaitant, kai taikoma, Europos Parlamento ir Tarybos reglamento (ES) 2016/1628 nustatytus reikalavimus dėl ne keliais judančių mechanizmų vidaus degimo variklių išmetamųjų teršalų.

2. Klausimas:
	Priekaba turėtų būti paprasta transportavimo priekaba ar speciali priekaba generatoriui?

Atsakymas: 
Atsakydami į pateiktą klausimą informuojame, kad generatoriui turi būti siūloma specialios paskirties priekaba, pritaikyta generatoriaus transportavimui ir eksploatavimui kaip vienas junginys.
Priekaba su generatoriumi turi atitikti galiojančių teisės aktų reikalavimus ir būti tinkama registruoti bei eksploatuoti Lietuvos Respublikoje.

3. Klausimas:
           Ar priekabos vilkimo sija turėtų būti fiksuoto aukščio?
             
Atsakymas: 
Techninėje specifikacijoje reikalavimas dėl priekabos vilkimo sijos aukščio (fiksuoto ar reguliuojamo) nėra nustatytas. Tiekėjai gali siūlyti techninius sprendimus savo nuožiūra, jeigu jie atitinka visus kitus techninės specifikacijos reikalavimus ir užtikrina saugų generatoriaus transportavimą bei eksploatavimą.

4. Klausimas:
Atsižvelgiant į tai, kad generatoriaus ir priekabos junginys bendrai turi sverti mažiau nei 1710 kg, ar galima sumažinti degalų bako talpą iki 12 darbo valandų esant 100 procentų apkrovai?

	Atsakymas:
Atsakydami į pateiktą klausimą informuojame, kad techninės specifikacijos reikalavimas dėl degalų bako talpos nekeičiamas.
Perkantysis subjektas reikalavimą dėl generatoriaus darbo trukmės su pilnu degalų baku nustatė atsižvelgdamas į planuojamas įrangos eksploatavimo sąlygas ir poreikį užtikrinti nepertraukiamą generatoriaus veikimą be papildomo kuro papildymo nustatytą laiką.
Todėl siūlymas sumažinti degalų bako talpą, užtikrinančią ne trumpesnę kaip 12 darbo valandų trukmę esant 100 proc. apkrovai, nėra priimtinas, ir techninės specifikacijos 7.1 reikalavimas „Minimalus veikimo laikas be degalų ir alyvos papildymo veikiant 100% vardinės galios (PRP), 24 valandų“  lieka galioti.

5. Klausimas:
Techninė generatorių priežiūra garantijos laikotarpiu turi būti įtraukta į pasiūlymą ar už ją bus papildomai sumokama?


Atsakymas:
Atsakydami į pateiktą klausimą informuojame, kad pirkimo dokumentuose nėra nustatyta reikalavimo į pasiūlymo kainą įtraukti techninės generatoriaus priežiūros paslaugas garantiniu laikotarpiu.
Šiuo aspektu pirkimo dokumentai  nekeičiami.

6. Klausimas:
Kad užtikrinti nuotolinio valdymo galimybę generatorių valdikliuose, turėtų būti: Ethernet modulis ar GSM modulis?

Atsakymas:
Atsakydami į pateiktą klausimą informuojame, kad techninėje specifikacijoje nėra nustatytas reikalavimas dėl nuotolinio valdymo funkcionalumo, taip pat nėra nustatyta, ar tam turėtų būti naudojamas Ethernet, ar GSM ryšio modulis.
Perkantysis subjektas šio pirkimo apimtyje neturi poreikio nustatyti reikalavimų dėl generatoriaus nuotolinio valdymo galimybės, todėl techninė specifikacija šiuo aspektu nėra keičiama.

